Projekts

2015.gada Rīkojums Nr.

Rīgā (prot. Nr. .§)

### Par atteikumu atvērt studiju virzienu “Tiesību zinātne” sabiedrībā ar ierobežotu atbildību „Ekonomikas un kultūras augstskola”

1. Ministru kabinets (adrese – Brīvības bulvāris 36, Rīga, LV-1520), pamatojoties uz Augstskolu likuma 55.2 panta trešo daļu, ir izvērtējis sabiedrības ar ierobežotu atbildību “Ekonomikas un kultūras augstskola”(izglītības iestādes reģistrācijas numurs [3343800214](https://viis.lv/Pages/Institutions/Default.aspx?institutionId=3791&Source=https%253a%252f%252fviis.lv%252fPages%252fInstitutions%252fSearch.aspx), adrese – Lomonosova iela 1/5, Rīga, LV-1019) (turpmāk - augstskola) pieejamos resursus un augstskolas studiju virziena „Tiesību zinātne” atbilstību valsts attīstības prioritātēm un konstatē:

1.1. augstskola 2014.gada 23.maijā iesniedza Izglītības un zinātnes ministrijā (turpmāk – ministrija) iesniegumu otrā līmeņa profesionālās augstākās izglītības bakalaura studiju programmas “Starptautiskās komercdarbības tiesības” (turpmāk – studiju programma), kura atbilst Augstskolas jaunajam studiju virzienam „Tiesību zinātne”, licencēšanai;

1.2. saskaņā ar Augstskolu likuma 55.2 panta trešo daļu, ja augstskola vai koledža iesniedz licencēšanai studiju programmu jaunā augstskolas vai koledžas studiju virzienā, Ministru kabinets pieņem lēmumu par jauna studiju virziena atvēršanu attiecīgajā augstskolā vai koledžā;

1.3. saskaņā ar Ministru kabineta 2013.gada 25.aprīļa noteikumu nr.230 „Studiju programmu licencēšanas noteikumi” (turpmāk - licencēšanas noteikumi) 14.punktu, ja augstskola vai koledža iesniedz licencēšanai studiju programmu, kura atbilst jaunam studiju virzienam augstskolā vai koledžā, pirms jautājuma par studiju programmas licencēšanu izskatīšanas Studiju programmu licencēšanas komisija apstiprina ekspertu, kurš izvērtē augstskolai vai koledžai pieejamos resursus un mēneša laikā no iesnieguma saņemšanas dienas sniedz atzinumu Izglītības un zinātnes ministrijai;

1.4. Studiju programmu licencēšanas komisija, pamatojoties uz licencēšanas noteikumu 6.2.apakšpunktu, 2014.gada 29.maija sēdē apstiprināja atbilstošās nozares eksperti (turpmāk - apstiprinātā eksperte) studiju programmas izvērtēšanai un augstskolai pieejamo resursu izvērtēšanai licencēšanas noteikumu 14.punktā paredzētajā gadījumā;

1.5. ministrijā tika iesniegts apstiprinātās ekspertes atzinums par augstskolai pieejamiem resursiem. Apstiprinātā eksperte, izvērtējot augstskolai pieejamos resursus, norāda, ka augstskolai pieejamie materiāli tehniskie resursi nodrošina labus apstākļus studiju programmas īstenošanai, izņemot bibliotēkas krājumus, kuri ir nepietiekami studiju procesa nodrošināšanai. Par studiju, informatīvās bāzes (tai skaitā bibliotēkas), finansiālās un materiāltehniskās bāzes pietiekamību studiju programmas īstenošanai lems Studiju programmu licencēšanas komisija;

 1.6. apstiprinātā eksperte, izvērtējot studiju programmas īstenošanā iesaistīto mācībspēku radošās un zinātniskās biogrāfijas *(curriculum vitae)*, viņu kvalifikācijas līmeni un zinātniskās specializācijas virzienus iepretī viņiem paredzētajiem studiju kursiem, savā atzinumā norāda uz akadēmiskā personāla nepietiekamību studiju programmas īstenošanai, kas izpaužas dažādos veidos attiecībā uz lielāko daļu no mācībspēkiem: kā specializācijas noteiktā tiesību zinātņu apakšnozarē neatbilstība pasniedzamajiem studiju kursiem, kas īpaši nozīmīgi ir attiecībā uz docētāju trūkumu ar specializāciju komerctiesību un starptautisko privāttiesību jomās, dažiem no pasniedzējiem iegūtā izglītība neatbilst noteiktā nozarē docējamiem studiju kursiem, kas rada riskus tam, ka studentu zināšanas neatbildīs juriskonsulta profesijas standartā noteikto prasību izpildei virknē studiju priekšmetu, nepietiekama kvalifikācija un zinātniskā kapacitāte, ko apliecina publikāciju un zinātniskas pētniecības trūkums docējamiem studiju kursiem atbilstošās jomās. No studiju programmas pasniegšanā 32 iesaistītajiem mācībspēkiem tikai 19 pasniedzējiem ir zinātniskās publikācijas. Programmas īstenošanā iesaistītajam augstākās kvalifikācijas akadēmiskajam personālam, kam ir doktora zinātniskais grāds un kas ir ievēlēts augstskolā, nav specializācijas privāto tiesību apakšnozarē, līdz ar to nav iespējams sasniegt studiju programmas mērķus, jo kaut arī krimināltiesības un administratīvās tiesības ir svarīgas komerctiesību regulēšanā un zināšanas publiskajā tiesībās sniedz plašāku izpratni, tomēr ar tām vien nevar veidot pilnīgu ainu par komerctiesību vidi, jo īpaši starptautisko komerctiesību nozari;

1.7. 2014.gada 23.jūlijā augstskola ministrijā iesniedza dokumentu kopu “Precizējumi profesionālā bakalaura programmai “Starptautiskās komercdarbības tiesības””, apliecinot, ka atbilstoši apstiprinātās ekspertes ieteikumiem ir izslēgusi trīs studiju kursus no studiju programmas, vairākiem studiju kursiem ir pilnveidots plānojums un kursu apraksti, papildināts mācību literatūras saraksts. Augstskola nepiekrīt apstiprinātās ekspertes vērtējumam attiecībā uz studiju programmā iesaistīto docētāju kvalifikāciju, norādot, ka studiju programmas īstenošanai tiek piesaistīti dažādu tiesību jomas speciālisti. Augstskola paredz 2014.-2020.g. īstenot akadēmiskā personāla atjaunošanas, attīstības un apmācību plānu, kā arī pētniecības plānu studiju programmā;

1.8. 2014.gada 24.oktobrī augstskola iesniedza Ministrijā dokumentu kopu “Studiju programmas akadēmiskā personāla izmaiņas atbilstoši apstiprinātās ekspertes ieteikumiem”, kas informē par akadēmiskā personāla izmaiņām astoņos studiju kursos un satur noslēgtu Nodomu līgumu kopijas, apliecinot, ka seši no piesaistītajiem docētājiem gatavi pretendēt uz ievēlēšanu akadēmiskā amatā augstskolā, tostarp divi no tiem, kuriem ir tiesību zinātņu maģistra grāds, ir specializējušies komerctiesību un starptautisko tiesību nozarēs. Pievienotie nodomu līgumi par darba līgumu noslēgšanu starp augstskolu un potenciālajiem mācībspēkiem liecina, ka komerctiesību un starptautisko tiesību nozarēs specializējušies mācībspēki pasniegs studiju kursus astoņu kredītpunktu jeb piecu procentu apjomā no studiju programmas;

1.9. saskaņā ar licencēšanas noteikumu 14.punktu Izglītības un zinātnes ministrija, Ekonomikas ministrija, Pārresoru koordinācijas centrs, Augstākās izglītības padome un Latvijas Darba devēju konfederācija, pamatojoties uz Latvijas ilgtspējīgas attīstības stratēģiju, Nacionālo attīstības plānu un citiem attīstības plānošanas dokumentiem, sniedza viedokli par augstskolas vai koledžas jaunā studiju virziena atbilstību valsts attīstības prioritātēm;

1.10. Ekonomikas ministrija 2014.gada 3.jūlija vēstulē Nr.325-1-9966 secina, ka nākotnē liela nozīme tautsaimniecības izaugsmē būs Latvijas uzņēmēju konkurētspējai globālajā tirgū, kas ir atkarīga, cita starpā, arī no uzņēmumu darbinieku kompetences un spējas orientēties starptautiskajā komercdarbības vidē. Tā kā studiju programmas studiju kursu uzsvars tiek orientēts gan uz vispārīgo tiesību zinātnes apguvi, gan arī to sasaisti ar komercdarbību, specializējoties starptautiskajās tiesībās, darījumu veikšanā starptautiskā vidē, darījumu aizsardzībā un citās komercdarbības un tiesību jomās, studiju programma kopumā atbilst attīstības plānošanas dokumentos noteiktajām prioritātēm ekonomikas politikas jomā, kas galvenokārt orientētas uz Latvijas uzņēmēju konkurētspējas stiprināšanu globālajā tirgū. Vienlaicīgi Ekonomikas ministrija norāda, ka atbilstoši darba tirgus vidēja un ilgtermiņa prognozēm, saglabājoties līdzšinējai izglītības piedāvājuma struktūrai, sociālo zinātņu, komerczinību un tiesību zinību jomās sagaidāms vislielākais darbaspēka pieaugums ar augstāko izglītību un būs vērojams nozīmīgs darbaspēka piedāvājuma pārsvars pār pieprasījumu, kā rezultātā 2020.gadā apmēram 10% atbilstošās kvalifikācijas jauno speciālistu strādās savai izglītībai neatbilstošā darbā;

1.11. Pārresoru koordinācijas centrs 2014.gada 30.jūnija vēstulē Nr.1.2-5/57 norāda, ka augstskolas jaunais studiju virziens “Tiesību zinātne” saskan ar prioritātēm, kas noteiktas Latvija ilgtspējīgas attīstības stratēģijā līdz 2030.gadam (turpmāk - Latvija 2030) un Nacionālajā attīstības plānā 2014.-2020.gadam (turpmāk – NAP 2020). Lai radītu pamatu kvalitatīvai un savlaicīgai lietu izmeklēšanai un iztiesāšanai NAP 2020 darbība paredz pasākumus tiesu sistēmas un tiesībsargājošo institūciju kapacitātes stiprināšanai. Viens no šīs jomas kapacitātes celšanas aspektiem ir kvalitatīva, konkurētspējīga juridiskā izglītība. Pārresoru koordinācijas centrs norāda uz darba tirgus attīstības prognozēm, kas paredz tiesību zinātņu speciālistu pārpalikumu vidējā un ilgtermiņā. Lai arī Pārresoru koordinācijas centrs neiebilst studiju virziena “Tiesību zinātne” atvēršanai, tas uzsver, ka studiju virziena “Tiesību zinātne” atvēršana ir izvērtējama sasaistē ar augstskolas iespējām veidot ilglaicīgu studiju programmu, kurā ir nodrošinātas augstas prasības pasniedzējiem un studentiem;

1.12. Augstākās izglītības padome 2014.gada 25.septembra vēstulē Nr.1.12./57 norāda, ka balsojot ir nolēmusi atbalstīt studiju virziena „Tiesību zinātne” atvēršanu Ekonomikas un kultūras augstskolā. Augstākā izglītības padome savu lēmumu neargumentē un nemin, tieši kurām valsts attīstības prioritātēm šis studiju virziens atbilst;

1.13. Latvijas Darba devēju konfederācija 2014.gada 27.jūnija vēstulē Nr.2-9/110 norāda, ka, iepazīstoties ar piedāvāto studiju programmu „Starptautiskās komercdarbības tiesības”, secina, ka tās saturs nodrošinās studentiem augstu teorētisko un praktisko sagatavotību komercdarbības un tiesību jomā, kas nepieciešama darbam Latvijas uzņēmējdarbības vidē, tai skaitā, kopuzņēmumos un eksportējošos uzņēmumos, kā arī Latvijas uzņēmumiem un speciālistiem dos iespēju sekmīgi darboties Eiropas Savienības kopējā tirgū;

1.14. Ministrija sniedz šādu viedokli par studiju virziena atbilstību valsts attīstības prioritātēm. Augstākās izglītība tiesību zinātnēs ir pieejama gan Rīgā, gan ārpus Rīgas darbojošās augstskolās un to filiālēs. Studiju virzienam „Tiesību zinātne” atbilst 42 studiju programmas, kas pašlaik tiek īstenotas 12 augstākajās izglītības iestādēs un to filiālēs, t.sk., ir 18 otrā līmeņa profesionālās augstākās izglītības studiju programmas, kuras īsteno 8 augstākās izglītības iestādes. Latvija 2030 ir hierarhiski augstākais ilgtermiņa attīstības plānošanas dokuments, kas jāņem vērā, izstrādājot normatīvos aktus. Latvija 2030 nosaka, ka „efektīva … augstākās izglītības sistēma ir izšķirošs Latvijas konkurētspējas un cilvēkkapitāla vērtības faktors.”[[1]](#footnote-1)

Izglītības attīstības pamatnostādnes 2014.-2020.gadam kā vienu no Latvijas augstākās izglītības pamatproblēmām izvirza sistēmas pārlieko sadrumstalotību, par ko liecina studējošo skaitam un dinamikai neatbilstoši liels augstskolu un studiju programmu skaits. NAP 2020 kā prioritāte rīcības virzienā „Attīstīta pētniecības, inovācija un augstākā izglītība” ir noteikts uzdevums „augstākās izglītības konkurētspēja un konsolidācija […]”. Esoša Latvijas augstākās izglītības iestāžu tīkla sadrumstalotība pazemina augstākās izglītības kvalitāti un mazina augstskolu iespējas kļūt konkurētspējīgām starptautiskā līmenī. Šīs problēmas izpausme ir lielais augstākās izglītības iestāžu un studiju programmu skaits un nelielais studējošo skaits. Augstākās izglītības iestāžu tīkls pašreizējai demogrāfiskajai situācijai, kuras pamatiezīme ir rūkošais studējošo skaits un prognozējamais studējošo skaita samazinājums ilgtermiņā, un ārzemju studentu piesaistes kapacitātei ir pārāk plašs. Sadrumstalotība ne tikai paaugstina administratīvās izmaksas, bet arī samazina augstskolu iespēju kļūt konkurētspējīgām starptautiskā līmenī. Tādējādi ir spēcīga konkurence, zemas iestāšanās prasības augstākās izglītības iestādēs un nepietiekama akadēmisko resursu sadale.

**Atbilstoši Ekonomikas ministrijas izstrādātajām darba tirgus vidēja un ilgtermiņa prognozēm[[2]](#footnote-2), turpinoties līdzšinējām tendencēm, Sociālo zinātņu, komerczinību un tiesību izglītības tematiskajā grupā speciālistu ar augstāko izglītību piedāvājums 2020.gadā pārsniegs pieprasījumu par 15,7 tūkstošiem cilvēku, bet 2030.gadā šī disproporcija attieksies jau uz 42,5 tūkstošiem cilvēku.** Papildus šādu speciālistu sagatavošana nav lietderīga, ņemot vērā valsts attīstības prioritātes. Saglabājoties esošai augstākās izglītības struktūrai un prognozētajai tautsaimniecības attīstībai, Latvijā turpmāko 20 gadu laikā pastiprināsies speciālistu ar augstāko izglītību skaita neatbilstība darba tirgus pieprasījumam, īpaši humanitārajās zinātnēs, mākslā, izglītībā, sociālās un tiesību zinātnēs, proti, šo speciālistu skaits pārsniegs pieprasījumu, vienlaikus palielināsies deficīts tādās nozarēs kā inženierzinātnes, ražošana un būvniecība, dabas zinātnes, matemātika un informācijas tehnoloģijas.

Tieslietu ministrijas, kas saskaņā ar Ministru kabineta 2003. gada 29.aprīļa noteikumiem Nr.243 “Tieslietu ministrijas nolikums” ir vadošā valsts pārvaldes iestāde tieslietu (tiesību politikas un tiesu administrēšanas) nozarēs, vērtējumā jau pašlaik studiju programmu skaits tiesību zinātnes nozarē ir vērtējams kā pārlieku liels un negatīvi ietekmē to kvalitāti, kā to Tieslietu ministrija atzīst 2014.gada 10.aprīļa vēstulē Nr. 1-11/1444 “Par vienoto jurista kvalifikācijas eksāmenu” Latvijas Republikas Saeimas Juridiskās komisijas Tiesu politikas apakškomisijai.

2012.gadā Augstākās izglītības padomes vadītā Eiropas Sociālā fonda projekta „Augstākās izglītības studiju programmu izvērtēšana un priekšlikumi kvalitātes paaugstināšanai” (Vienošanās nr.‑2011/0012/1DP/1.1.2.2.1/11/IPIA/011) ietvaros veiktajā studiju virziena „Tiesību zinātne” kvalitātes izvērtējumā secināts, ka tikai dažās no Latvijas augstskolām tiesību zinātnes tiek pasniegtas augstā līmenī. Starp vājajām pusēm ir minēts fakts, ka daudzās augstskolās tiesību zinātņu studiju programmas pasniedz vieni un tie paši docētāji, viņiem ir vāji sasniegumi pētniecībā, novecojušās bibliotēkas, sadarbības trūkums. Kā pirmo no rekomendācijām starptautiskā ekspertu grupa iesaka “būtiski samazināt augstskolu skaitu, kas iesaistītas tiesību zinātņu studiju programmu īstenošanā”.

Ņemot vērā minēto, ministrija neatbalsta šī studiju virziena atvēršanu Augstskolā.

2. Saskaņā ar licencēšanas noteikumu 14.punktu ministrija sagatavo un iesniedz Ministru kabinetā tiesību akta projektu par jauna studiju virziena atvēršanu vai par atteikumu atvērt jaunu studiju virzienu augstskolā vai koledžā. Minētajam tiesību akta projektam tiek pievienots apstiprinātā eksperta atzinums par augstskolai vai koledžai pieejamiem resursiem, kā arī Izglītības un zinātnes ministrijas, Ekonomikas ministrijas, Pārresoru koordinācijas centra, Augstākās izglītības padomes un Latvijas Darba devēju konfederācijas viedoklis par augstskolas vai koledžas jaunā studiju virziena atbilstību valsts attīstības prioritātēm.

3. Izvērtējot iepriekš minēto, secināms, ka studiju virziena “Tiesību zinātne” atvēršana Augstskolā nav atbalstāma:

3.1. paredzams darba tirgus piesātinājums, tāpēc piesardzīgi vērtējama ierosme veidot jaunas studiju programmas, jo jau pašlaik ir liels tāda paša līmeņa un izglītības tematiskās grupas studiju programmu piedāvājums;

3.2. šim studiju virzienam atbilstošas studiju programmas pašlaik tiek īstenotas 12 augstākajās izglītības iestādēs, t.sk., ir 18 otrā līmeņa profesionālās augstākās izglītības studiju programmas, kuras īsteno 8 augstākās izglītības iestādes. Tāpēc jau pašlaik tiek nodrošināts teritoriāli izkliedēts un apjoma ziņā pietiekams augstākās izglītības piedāvājums šajā studiju virzienā, proti, šāda studiju virziena atvēršana būtu pretrunā ar NAP 2020 uzdevumu par augstākās izglītības konkurētspēju un konsolidāciju;

3.3. Latvijā turpmāko 20 gadu laikā pastiprināsies speciālistu ar augstāko izglītību skaita neatbilstība darba tirgus pieprasījumam, īpaši sociālajās zinātnēs, proti, šo speciālistu skaits pārsniegs pieprasījumu, vienlaikus deficīts pieaugs tādās nozarēs kā inženierzinātnes, ražošana un būvniecība, dabas zinātnes, matemātika un informācijas tehnoloģijas.

3.4. Augstskolai nav pietiekošu cilvēkresursu studiju programmas īstenošanai, nepieciešamā akadēmiskā personāla ar specializāciju komerctiesību un starptautisko tiesību jomā nodrošināšanai.

4. Izvērtējot atteikuma izsniegšanas lietderību, jāsecina, ka konkrēta satura administratīvais akts ir nepieciešams leģitīma mērķa sasniegšanai, proti, lai nodrošinātu valsts tautsaimniecības attīstību, būtu atbalstāma jaunu studiju programmu veidošana, ievērojot Latvijas darba tirgus pieprasījumu, kas šobrīd pieprasa speciālistus inženierzinātnēs, dabas zinātnēs, ražošanā un būvniecībā, matemātikā un informācijas tehnoloģijās. Valsts tautsaimniecības attīstība nav tikai valsts dibinātu augstskolu un koledžu uzdevums, jo jebkura augstskola un koledža izsniedz diplomu valsts vārdā, tādējādi piedāvājot augstāko izglītību. Šāda mērķa sasniegšanai nav iespējams noteikt mazāk ierobežojošus līdzekļus, jo Augstskolu likuma 55.2panta trešā daļa un licencēšanas noteikumu 14.punkts paredz tikai divas iespējas lēmuma pieņemšanai, respektīvi, atvērt augstskolā studiju virzienu vai atteikt atvērt studiju virzienu. Nodrošinot valsts tautsaimniecības attīstības intereses, augstākās izglītības jomai būtu jākoncentrējas uz nepieciešamo speciālistu radīšanu, nevis palielināt pārprodukciju jau tā lielajā sociālo zinātņu speciālistu jomā. Augstskolai uzliktais ierobežojums ir mazāks nekā sabiedrības ieguvums, jo ar atteikumu atvērt augstskolā studiju virzienu „Tiesību zinātne” netiek uzlikts aizliegums augstskolai nodarboties ar augstākās izglītības īstenošanu, bet tiek atteikts atvērt konkrēto studiju virzienu, kas nenodrošinās sabiedrības intereses iegūt izglītību tajā jomā, kas nepieciešama valsts tautsaimniecības attīstībai un nepalielinās riskus kvalitatīvas augstākās izglītības sistēmas attīstībai. Augstskolu likuma 4.pants nosaka, ka augstskolas ir autonomas institūcijas, bet tas neatceļ valsts pienākumu nodrošināt tādu augstāko izglītību un nodrošināt to studiju programmu īstenošanu, kuras rada speciālistus, pēc kuriem valstī ir liels pieprasījums jau tagad.

5. Ievērojot minētos apsvērumus un pamatojoties uz Augstskolu likuma 55.2 panta trešo daļu, licencēšanas noteikumu 14.punktu, Ministru kabinets nolemj atteikt atvērt studiju virzienu “Tiesību zinātne” sabiedrībā ar ierobežotu atbildību “Ekonomikas un kultūras augstskola”*.*

6. Šo rīkojumu saskaņā ar Administratīvā procesa likuma 76.panta otro daļu, 188.panta pirmo un otro daļu un 189.panta pirmo daļu var apstrīdēt Ministru kabinetā vai pārsūdzēt Administratīvajā rajona tiesā mēneša laikā no šā rīkojuma spēkā stāšanās dienas.

Ministru prezidente L.Straujuma

Izglītības un zinātnes ministre M.Seile

Iesniedzējs: Izglītības un zinātnes ministre M.Seile

Vizē:

Valsts sekretāra vietniece –

Izglītības departamenta direktore,

valsts sekretāres pienākumu izpildītāja E.Papule

09.01.2015.

2198

I.Stūre

67047899

Inese.Sture@izm.gov.lv

1. Latvijas ilgtspējīgas attīstības stratēģija līdz 2030.gadam, (138) [↑](#footnote-ref-1)
2. **Informatīvais ziņojums par darba tirgus vidēja un ilgtermiņa prognozēm
2014.gada jūnijs.** Pieejams: https://em.gov.lv/files/tautsaimniecibas\_attistiba/EMZino\_150814.pdf [↑](#footnote-ref-2)